МИНИСТЕРСТВО ЗА ТРУД И СОЦИЈАЛНА ПОЛИТИКА

##### ПРЕДЛОГ НА ЗАКОН

ЗА ИЗМЕНУВАЊЕ НА ЗАКОНОТ ЗА МИНИМАЛНА ПЛАТА ВО РЕПУБЛИКА МАКЕДОНИЈА

# Скопје, март 2019 година

ВОВЕД

1. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Законот за минимална плата во Република Македонија („Службен весник на Република Македонија" бр.11/12, 30/14, 180/14, 81/15, 129/15, 132/17 и 140/18), се уредени висината на минималната плата усогласувањето на истата, инспекцискиот надзор, прекршочни одредби, финансиската поддршка за исплата на минималната плата и сл.

Поради порастот на минималната плата, дојде до компресија на платите кај вработените со пониски плати, особено во трите оддели кои претходно имаа пониско ниво на минимална плата. Поконкретно, со покачувањето на минималната плата, дојде до приближување на платите на работниците кои имаат минимална плата и работниците кои пред покачувањето на минималната плата имале приближно до 12.000 денари. Поради ова, се наметна потребата од финансиска поддршка од државата за надминување на јазот од изедначување на дел од платите поради усогласување со минималната плата што се јави кај трудоинтензивни компании, односно претпријатија кај кој трошоците за вработените сочинуваат повеќе од 50% од вкупните трошоци. Со Законот за изменување и дополнување на Законот за минимална плата во Република Македонија („Службен весник на Република Македонија" бр.140/18), се дополни Законот со обезбедување на финансиска поддршка за раст на платите во повисок износ од минималната плата.

Притоа, со дополнувањето на Законот се утврдија и услови кои работодавачот треба да ги исполни за обезбедување на финансиска поддршка, меѓу кои е предвидено работодавачот да не е ослободен од плаќање на придонеси од задолжително социјално осигурување и/или персонален данок за работникот (член 5-б став (1) алинеја 2 ).

Со донесување на Законот за данокот на личен доход и престанување на важење на Законот за персонален данок на доход, се наметна потребата од терминолошко усогласување на Законот за минимална плата во Република Македонија.

II. ЦЕЛИ, НАЧЕЛА И ОСНОВНИ РЕШЕНИЈА

Цел на Предлог законот за изменување и дополнување на Законот за минимална плата во Република Македонија е негово усогласување со Законот за данокот на личен доход.

Предлог Законот за изменување и дополнување на Законот за минимална плата во Република Македонија се заснова на истите начела на кои е заснован и Законот за минимална плата во Република Македонија.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

**ПРЕДЛОГ НА ЗАКОН ЗА ИЗМЕНУВАЊЕ НА ЗАКОНОТ ЗА МИНИМАЛНА ПЛАТА ВО РЕПУБЛИКА МАКЕДОНИЈА**

Член 1

Во Законот за минимална плата во Република Македонија („Службен весник на Република Македонија" бр.11/12, 30/14, 180/14, 81/15, 129/15, 132/17 и 140/18), во насловот и во целиот текст зборовите „Република Македонија”, се заменуваат со зборовите „Република Северна Македонија”.

Член 2

Во член 5-б став (1) во алинејата 2 зборовите „персонален данок на доход“ се заменуваат со зборовите „ данок на личен доход“.

Член 3

Овој закон влегува во сила осмиот ден од денот на објавувањето во „Службен весник на Република Северна Македонија“.

ОБРАЗЛОЖЕНИЕ НА ПРЕДЛОГ НА ЗАКОНОТ

I.ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ

Со членот 1 се изменува насловот на Законот кој наместо во “Република Македонија” ќе гласи во “Република Северна Македонија”.

Со членот 2 се врши менување на член 5-б став (1) алинеја 2 на Законот, со што се обезбедува терминолошко усогласување со Законот за данокот на личен доход.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата содржани во предлог на Законот за изменување на Законот за минимална плата се меѓусебно поврзани со одделни одредби кои се содржани во Законот.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлог на Законотза изменување на Законот за минимална плата во Република Македонија, ќе се обезбеди терминолошко усогласување на Законот со Законот за данокот на личен доход и Уставните измени.

**ТЕКСТ НА ОДРЕДБИТЕ ОД ЗАКОНОТ ЗА МИНИМАЛНА ПЛАТА ВО РЕПУБЛИКА МАКЕДОНИЈА КОИ СЕ МЕНУВААТ**

Член 5-б

(1) Финансиската поддршка се обезбедува доколку работодавачот од член 5-а од овој закон ги исполнува следниве услови:

- работодавачот во месеците октомври, ноември и декември 2017 година на работникот да му исплатил просечна бруто плата до 26.250 денари,

- работодавачот да не е ослободен од плаќање на придонеси од задолжително социјално осигурување и/или персонален данок на доход за работникот,

- работодавачот да има статус на активен обврзник, односно не е во постапка на стечај или ликвидација или постапка на бришење согласно со членовите 477, 477-а, 552-а и 552-б од Законот за трговските друштва и

- работодавачот да ги има подмирено обврските по основ на плата, придонеси од задолжително социјално осигурување и даноци, заклучно со последниот ден од месецот за кој се обезбедува финансиската поддршка.

(2) Финансиската поддршка се остварува по исплатата на платата за месецот за кој се обезбедува финансиската поддршка.